Ugens første dage byder på regn og hård vind flere steder. Men torsdag og fredag løsner det op i skyerne.

Når flere danskere igen skal op på cyklen for at komme på arbejde efter påskeferien, vil det være en god idé at huske det vandtætte tøj og paraplyen. Den kommende uge byder nemlig på både regn og byger, lyder vejrmeldingen fra Danmarks Meteorologiske Institut (DMI) - Det bliver et typisk aprilvejr som er meget omskifteligt, siger vagtchef Lars Henriksen fra DMI. Især de første par dage efter påskeferien bliver særligt våde flere steder i landet, hvor kun den vestlige del af Danmark kan håbe på lidt tørvejr ind imellem. - Tirsdag og onsdag står på mange skyer og perioder med regn. Det kommer ikke til at vælte ned, men der kan falde mellem tre og syv millimeter. - Til gengæld bliver det relativt mildt med temperaturer op til 12 grader nogle steder i Jylland, siger vagtchefen. Ud over regnen bliver det også relativt blæsende tirsdag med jævn til hård vind fra syd og sydøst. Ved Kattegat og vestkysten kan vinden dog lokalt ramme kulingstyrke, men allerede i løbet af eftermiddagen taber blæsten noget af pusten. Onsdag eftermiddag begynder det at klare op, og resten af ugen står på omskifteligt aprilvejr. - Torsdag og fredag løsner det op i skyerne. Der kommer lidt eller nogen sol, men også byger. Men det bliver også en anelse køligere med temperaturer på mellem 5 og 10 grader, siger Lars Henriksen. Samtidig med at temperaturen daler i dagtimerne, dykker graderne også i bund i de mørke timer. - Det ser ud som om, at der fra natten til torsdag kan komme lidt nattefrost igen, så det skal havefolkene være opmærksomme på med hensyn til blomsterne, fortæller vagtchefen. DMI forventer, at det ustadige vejr varer ved længere ind i april. - Der er ikke noget, der indikerer, at det skulle blive mere stabilt i næste uge, siger Lars Henriksen. /ritzau/